정조 20년
丙辰十月十四日辰時上御誠正閣大臣備局堂上引見入侍時行左承旨洪義榮假注書洪奭周事變假注書鄭淳民記事官吳泰曾金履永右議政尹蓍東判敦寧府事金持默行上護軍李柱國行兵曹判書鄭好仁判中樞府事沈頤之行禮曹判書閔鍾顯刑曹判書李得臣行大護軍李敬懋戶曹判書李時秀吏曹判書沈煥之行護軍徐有大李漢豐執義宋翼孝司諫李羽逵獻納曺喜有校理洪秀晩正言尹涵副修撰尹益烈以次進伏訖上曰他承旨一人入侍淳民承命出傳行右承旨李晩秀進伏蓍東曰近日日氣頗寒聖體若何上曰一樣矣蓍東曰王大妃殿氣候若何上曰一樣矣蓍東曰惠慶宮氣候若何上曰一樣矣蓍東曰元子宮還次後氣候若何上曰好在矣蓍東曰昨日雷異發於收藏之月臣以萬萬無似叨居相職以至召災之境下情悚懍無以爲喩其在應天以實之道先爲斥退臣身改卜賢德亶爲目下之急務矣上曰卿之辭巽過矣苟究其由咎在一人今日賓對之進定政欲講求脩省之道以爲一分消弭之方也次對爲之蓍東曰昨冬雷災今春虹變上天之示警若是荐疊而幸於其後雨暘均適年穀大登此莫非我聖上對越脩省之效也今者災異又見於欣欣樂康之際大抵人情狃安怠心易生自上若或有戒懼之少弛則仁愛之天安得不眷眷而警告也益加勉勵以答天心是臣區區之望也上曰卿言是矣虹貫以後恒切戒懼之心雨暘之均似或由此而致之近來則果不無太康之慮矣微微之響適發于此時豈可不另加惕勵乎蓍東曰堂箚院啓之批臣皆得見而近日言路一邊果有未開之歎雖或其言之不當烏鳶之卵亦在所惜前後獲罪之類竝加疎放之典恐合於開言路之道矣上曰近來習俗有不可以言路論者無故之人加之以惡名微眚薄過輒擬以極律朝象若此民志靡定莫知趨向如是而何以爲彰癉激勵之方何以定用捨好惡之分乎韓弘之輿疾討賊承宗之斂手削地皆由朝廷之擧措得宜擧措旣不得宜則人心無以厭服章疏之不滿於予眼者亦豈滿於一世之眼雖以目下事言之吳翰源之疏名以言事而傳謄前一日鄭㝡成之疏此亦十數年來弊習也此等弊習未祛之前實有人不得爲人之慮予亦豈不念惜卵之意而惜卵之意小人其人之道大故不得以臺言而容之矣予亦非欲人人而杜其口也苟能處之有道一次二次漸入彀率則似當有月計有餘之效矣且吳翰源之以渠蹤跡開口論事亦如何矣蓍東曰旣已官以諫爲名則亦何可不言乎上曰是則然矣大抵設或有可言之事合啓之外一人言之足矣互相謄傳之習無異禁令而其弟之疏冒禁捧入吳鼎源之事亦近於放恣矣鼎源人固精明故擢置銀臺而沈潛則似不足矣蓍東曰若以不能挽止爲罪則可已呈之後雖其弟之疏亦是臺章則豈得不捧入乎上曰雖已呈之後亦豈無往復之路也其疏予雖未詳覽而亦必以義理說去豈有別語而但以近日此等事之已成俗套故必欲矯救耳近日之請宥以言獲罪者必首稱李義弼然義弼之攻邪學言豈不是而論罪崔獻重至請以亟正邦刑者殊甚駭然至如趙鎭井之疏尤豈成說乎蓍東曰鎭井固是無料量之人而一段慷慨之心則固不無矣上曰往古來今論人者何限而寧有構誣之若此者乎習俗如此故凡事難以下手以若朝象何望陰陽之順軌寒燠之以時也昨予聞隱隱之響自語于心曰因此求言而得聞昌言讜論則幸矣若又不知有何弊端則反非實心對越之道向來之請開言路者每以沁島及門禁事爲說矣今則又添入以言獲罪一款予恐此非開言路之要若能語及於時政闕失目下緊務則無論事之大小豈不有實益乎蓍東曰目下緊務誠爲有益今筵言官亦多入來伏願更加詢諮必也講究其以實心行實政之道且深戒宴安之易溺勿使因循之爲弊俾今日之災沴反爲來頭之瑞應焉上曰今年年事可比何年乎蓍東曰挽近則無如今年之均登矣上曰何如昨年蓍東曰昨年災結爲五萬餘而今年則纔二萬餘矣八路年分今已畢報均是大登始可以仰賀矣蓍東曰卽見黃海監司徐邁修狀啓則以爲年分狀啓中仰請災結之數合事目災二百結爲一千五百十二結四十七負因廟堂覆啓見減者爲五百十二結四十七負而皆是延白海州之間地廣土瘠民不起耕已成斥鹵之場仍爲年久之災者所減災五百十二結四十七負特命準給事請令廟堂稟旨分付矣海西畓摠實數本不過八千餘結今年本道農形別無可名之災而已劃下一千結較之畓摠參以農形不啻優足道啓所謂延白海州年久之災亦當自在於均俵之中則又以五百餘結加請終過分數道臣雖以民情更有此陳請之擧廟堂之當初所減亦豈無斟量者乎所減災五百十二結四十七負準劃一款今姑置之以前劃一千結之數期於均俵之意申飭分付何如上曰依爲之出擧條蓍東曰卽見忠淸監司林濟遠狀啓則以爲本道分等狀啓中事目災外三千九百六十七結加請矣備局覆奏所劃一千九百結特敎加劃乃至千結之多雖蒙格外之特恩尙患道內之難俵且癸丑所劃者爲五千七十結則今年之豐終不及癸丑之遍熟比諸癸丑分數相懸實爲湖民向隅之歎不足災一千六十七結準劃事令廟堂稟旨分付爲辭矣湖西穡事旣曰大同之豐小小災頉稔歲之所不免者已劃之災通計爲三千五百結則流來陳頉之入於新災者其數雖多以此均俵必當有裕且況本道結摠最少於兩南而其許劃之多則與兩南將爲伯仲之間者乎所請雖復如此加劃終屬過當申飭道臣就已劃下三千五百結之數使之均排俵給何如上曰湖西畓摠異於海西則道臣所請似不可謂全無料量量宜加給可也蓍東曰聖恩旣許加給三千五百結之外更劃三百結分付道臣仰體前後特軫之德意其於俵給之際十分詳審俾無疎漏濫觴之弊何如上曰依爲之出擧條上曰厚州事何以爲之耶蓍東曰曾經道帥臣處已盡收議而姑未及稟處矣上曰待後日以草記爲之蓍東曰李健秀所書進冊子頗爲詳細設鎭之後當仍以爲僉使責其成效而厚州之議創於鄭民始爲北伯時待其出仕往復消詳後草記似好矣上曰依爲之蓍東曰卽見平安監司朴宗甲牒報則枚擧江界府使李仁秀牒呈以爲本府還穀留庫中折米一萬石年年加分取耗耗米一千石加入於補餉出給烽把軍料米矣各鎭罷斂給代及逐年放下穀簿次次減縮至于今年則應分外實留庫折米爲七千七百七十一石其所耗條七百七石外不足之數以道內加分耗或本府補餉穀中使之取用爲辭矣還穀留庫元數旣縮耗條給代自致不足勢須加劃本府補餉穀中姑令取用之意分付何如上曰依爲之出擧條蓍東曰卽見忠淸監司林濟遠報本司辭緣則以雙樹城餉乙丙條當納之數竝耗通計恰滿七千石而所受各邑遠或爲二百里近不下百餘里城下錦江淺而無潮雖沿海各邑實無曳船上納之道旱路輸納之邑雖欲以錢代納米價頓踊爲弊倍蓰今若略綽區別當年條則全數輸納昨年二留庫條則分數收捧而分數之外姑許邑捧待明秋畢納則猶爲一半分救急之道至於泰安兩年條只爲二百餘石當年條則督令沒納昨年條則姑許捧留待明秋畢納似爲便宜爲辭矣城餉體重固當盡數輸納而事勢所拘有難强令擧行今姑依請許施未爲不可此雖牒報去來者自本司有不敢擅自知委敢此仰達上曰依爲之出擧條上曰向來上黨山城軍餉事曾有所飭矣聞其自來充實國中罕比而今則殆不成樣云緣何而然乎城餉都數與留庫數爻戶判出問書入時秀承命出書入奏曰此是行會後所報來之數爻也上曰元穀九千石僅餘四百九十石云何也時秀曰亦多分給者云矣上曰更爲關飭問其報來數爻之十分核實與否也上曰明日封裹爲之乎時秀曰然矣上曰紙品何如云耶時秀曰雖連爲申飭而猶有漸不及之歎在前則剪餘紙亦甚廣闊今則太小不成樣矣上曰此因紙簾之漸狹而然耶時秀曰非獨紙簾之漸狹亦因寺力之凋弊矣蓍東曰諸道水營停操處十月內發遣備郞抽栍摘奸事曾有下敎矣今已爲十月望間何以爲之乎上曰嶺南則便同已爲海西與湖南中抽栍或一二邑爲之可也蓍東曰今年年事海西爲勝海西邑中抽栍爲之似好矣上曰依此爲之蓍東曰備堂沈頤之奉命出疆之期只隔數日舟橋貢市兼管緊重勢將減下差出而備堂久未啓下見方苟艱臣不敢仰請還差只當於見在備堂中竝與有司之任而啓差矣上曰舊例首相雖不登筵左右相之代行首相之事旣多其例卿之辭遜過矣前亦下敎於卿不但還差又有新差之故事此後勿爲辭遜可也蓍東曰行知中樞府事趙宗鉉鄭民始行兵曹判書鄭好仁刑曹判書李得臣漢城判尹權行大護軍李秉鼎李在學金載瓚竝備堂還差大護軍金載瓚吏曹判書沈煥之仍察有司之任行知中樞府事鄭民始舟橋堂上差下刑曹判書李得臣貢市堂上差下李秉鼎京畿句管鄭民始關西句管李時秀海西句管金載瓚關東句管北關句管李在學湖南句管鄭好仁嶺南句管堂上差下使之察任何如上曰依爲之兩重臣新差有司者頗皆闊於事務而吏判年且老吏判則置之知事鄭民始仍察有司之任可也出擧條上曰有可合新差之人乎蓍東曰必多有之而未及思得矣上曰人才專在於培養非但文學也事務亦然年少綜鍊者試可於籌司之任使之習熟事務似爲培養之一端新經道伯如李亨元李書九者亦優可爲之矣上曰日前議諡何以分兩次爲之而有諡狀者皆爲議諡獨兩人見漏云何也登筵玉堂知其委折乎秀晩曰議諡之分兩次以其日晩之故而兩人之見漏應敎李明淵以爲一人則有所嫌避一人則爲其祖先故不得議諡云矣上曰兩人誰也秀晩曰故判書尹鳳五閔鎭周也上曰俱是應諡之人令他應敎從速議諡可也蓍東曰因前忠淸監司柳焵狀啓藍浦縣癸丑條稅穀通津沈沒米太改納限明秋停退事草記批旨內當初改色之擧豈是益下之政乎況以錢較穀終不相當不可但以白徵言此等處正合留意卿等與諸有司相議更爲草記可也事命下矣稅穀事體本自嚴重拯米分徵各有法例除非致敗的實具式登聞則一有闊狹有關後弊今此藍浦縣稅穀旣與致敗差異又無狀聞之事則雖在當年固當如式準捧況許令停退已寬民力今年本道農形又値稍登之歲一石三兩之價庶無不足之慮依當初所定準數收捧明春稅穀裝發時一體上納之意分付何如上曰依爲之出擧條上曰向來改色事曾已言之而卿之所見則何如耶蓍東曰臣亦豈有他見乎初以貪惜官職之計卒至白徵無辜之境其弊則誠不可言而大抵一有臭載護送與裝載守令輒遭罷黜故果不能無數遞之弊而亦往往有可惜者此例之出亦未必不由於是矣上曰此專由於廉恥之都喪而不但自下之私和公行無忌便若當然之法例況旣非境內之致敗則他道他邑之民勒令分給勒令改色寧有如許事理乎蓍東曰其在事面亦極駭然矣上曰陞試何至今不爲乎此亦有司之事旣有意見雖當敷陳而更張之前只宜奉行舊法而已今已晩矣嚴飭擧行而卿亦勸令爲之也蓍東曰泮長年旣衰老且自以治經登科難於主試而其文則足以考士故臣已屢勸而終不肯回聽矣命書榻敎曰大司成尹得孚從重推考陞試斯速設行好仁曰慶尙監司李泰永移文以爲居昌居嘉善前縣監千世弼庚辰年溫幸時以御營廳敎鍊官隨駕云而居在僻鄕未及聞知今始搜訪以報云故敢此仰達矣上曰加資五衛將作窠擬入可也出擧條好仁曰曾在壬寅以本曹封不動條中錢六萬兩貿取關西軍餉小米二萬石取其耗條六千兩內二千兩則補用經費及龍虎營軍兵接濟四千兩則充上封不動事定式遵行矣至己酉年謂以本道之歉荒混錄於停退者爲一千三百七十七石零辛亥之又爲混錄於停退者爲三千二百六十三石零而甲寅年判府事臣李秉模按本道時深知本曹之事勢七百三十石零則僅爲收捧其餘三千九百餘石尙今未捧軍餉法意何等嚴重則當初混入於停退者已極未安而因循不捧視同舊還者尤爲駭然此必營邑奸吏輩從中幻弄之致此不嚴覈收捧則後弊有不可勝言以此意嚴飭道臣使卽準捧之地何如上曰兵曹之貿致餉穀旣非應行之法例而爲其給代雖許之今若以此爲民弊則亦豈成說乎然今年則舊還多數區劃於本道依卿所奏嚴飭可也出擧條上曰近來關西小米之耗縮太不成說雖曰作錢之故而近年則未嘗作錢消融愈多其撥賣與衍縮之數消詳載錄成一冊子以爲憑考之地好矣鍾顯曰莊陵奉審每五年一次本曹堂上進去事定式矣今年爲當次何以爲之乎上曰依例擧行亞三堂有進去之例云而參判之情勢宜令一伸參議之親病勢難强令下往未肅拜亞三堂許遞今日政差出待下批牌招使之一兩日內往還可也出擧條上曰禮參之情勢緣何事也聞韓用龜未徹之疏至以勿齒人類爲言云然否煥之曰以勿齒搢紳之列爲言矣上曰何其爲說之至此也無怪其欲一伸也命書榻敎曰政官牌招開政上曰年次奉審爲所重進去而沿路廚傳之弊各別嚴飭鍾顯曰先正臣金麟厚陞配日字以來月推擇矣諸道各邑遠近不同題位版式趁早啓下然後可以先期行會而改諡望單尙未入啓恐有遲延之慮故敢此仰達矣上曰領相旣有筵奏左相在外右相之辭遜過矣檢詳今日政差出使之從速擧行可也出擧條鍾顯曰忠烈公黃一皓令該曹涓日治升於江都忠烈祠事命下矣追配日字問于日官則今十月二十七日爲吉云以此日擧行祭物及諸執事令本府差定進排忠貞公尹集一體追配事亦有成命同日擧行恐合事宜故敢此仰達矣上曰依爲之出擧條鍾顯曰忠烈公黃一皓追配忠烈祠時賜祭文旣伏承揭板之命而在前祠院追配之時或有一體賜祭於祠享諸人之例如向來義州之顯忠祠是也今此江都忠烈祠亦當依此擧行而祭文令藝文館撰出乎上曰依爲之出擧條得臣曰本曹罪人孫敬允以邪學事被囚多月矣今聞有向善之意云而渠於辛亥年間亦曾被囚而已納改悔之招者也今旣再犯則今之所謂向善者亦安保其不又如是乎勢將姑爲仍囚矣上曰何許人乎得臣曰吏胥輩也而亦不解文字矣蓍東曰無識之類最易訛誤聞其被捉如赴樂地又能忍杖恰似撞木如此之輩但當久爲拘囚使喫無限苦楚則知其學之無益而有害或有回心之路矣上曰此事極可悶矣如欲以刑戮禁之則不但反致騷擾且家藏妖書係是極律亦何可不待其遷善歸正而遽加以極律乎蓋正學不明異言喧豗苟究其本職由敎化之不明實予瞿然處也異敎之惑人蓋由於彌近理稍有識者寧以邪學爲近理而渠輩則但聞其名以爲近理如名曰尊天則不知其實非尊天認作眞箇好事故靡然從之若眞知其非也則寧有不改之理此予所以必欲感化使之自改者也渠旣爲此必多同黨渠若有眞箇覺悟之機定限放送俾轉相曉告期於盡革無論其家屬與黨類如有一箇不率敎者更爲還囚之意問于渠觀其願否然後從好處置也時秀曰頃因慶尙監司李泰永本道流來各樣陳頉及壬子川浦沙萬餘結降爲六等申明舊典三年減稅事自廟堂覆啓蒙允矣陳頉田畓許令降等減稅之規實出朝家薄賦勸耕之意而挽近以來法綱解弛道臣守令全不檢察奸民猾吏互相符同盡歸於隱漏偸弄之中徒有降等之名絶無出稅之實雖以嶺南一道言之流來陳頉多至九萬餘結揆以事體萬萬寒心分付道臣嚴飭列邑每於檢田時陳頉起墾處無一遺漏逐庫摘奸出稅則雖待三年之限當年起墾實數先爲別錄於收租案末端以爲計年憑考之地始自今年永爲定式亦以此意一體知委於七道四都俾各視此爲例似好故敢此仰達矣上曰大臣之意何如蓍東曰戶判所奏誠爲得宜諸路竝當申飭而嶺南則道臣旣於年分條列中陳請而蒙許者必當惕念勸耕大有廣闢之效收租案別錄以爲憑考之地者亦好矣上曰依爲之出擧條煥之曰堂下武弁崔岦其名字曾以御筆句下云故納刺之際岦字亦依其樣書以字考諸字書亦無此樣字矣上曰安有如此之字宣廟時崔岦旣是有名之人則渠之名字恰與之同甚爲可駭故倣先朝文衡望着笠以下之例仍句其上使之改以笠字矣今聞如此必是該曹之誤於知委也命書榻敎曰當該吏曹堂上從重推考上曰渠是何如人乎煥之曰宣薦武弁而居在華城云矣上曰分付吏兵曹斯速釐正而以笠字改之命三司進前上曰前啓只擧末端可也翼孝等曰請寢罪人鄭致達妻出置城外之命依前還發配所亟令王府夬正典刑措辭見上上曰不允出擧條翼孝等曰請物故罪人德相亟施孥籍之典措辭見上上曰不允出擧條翼孝等曰請逆賊尙喆追施孥籍之典措辭見上上曰不允出擧條翼孝等曰請亟寢昧爽以後申禁之命仍許捧入未徹之啓特賜允兪半行刀削翼孝等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上上曰不允出擧條翼孝等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情措辭見上上曰不允出擧條翼孝等曰請物故罪人國榮亟施孥籍之典措辭見上上曰不允出擧條翼孝等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條翼孝等曰請承款後物故罪人九宗亟施孥籍之典措辭見上上曰不允出擧條翼孝曰請寢李汝節定配之命更令王府嚴覈取服施以當律措辭見上上曰不允出擧條翼孝曰請持平李福潤施以三司改正之典措辭見上上曰此啓之至今不停豈可乎有難賜批矣翼孝曰公議僉允之前臺啓不可遽停伏願卽爲賜批焉上曰福潤之擧措雖曰荒亂不過生疎所致何至三司改正況發啓將至經年寧有不可停之理乎翼孝曰雖不知其何爲發啓而難以遽停矣上曰臺諫之言萬萬駭然發啓則旣曰不知停啓則又曰不可當此求言務實之時寧容爲此不誠之習當今朝廷風俗雖一任其如彼而柳星漢脫空之後當初抑勒者之尙今無恙旣有乖於政令擧措之間惟以才難且乏之故姑且含忍付之昧爽以前而欲善爲來後全保之道矣至於臺啓停連雖曰付之公議此只謂臺臣之不可窺覘上意耳若在上者竝與曰可曰否而不爲之則安在其有君有臣也此所以從前臺批有亟停二字之例也臺諫則固不深責臺啓亦不令强停而旣不知之又不停之有若戲劇之樣太無嚴矣翼孝曰嚴敎之下萬萬悚懍當爲避嫌矣上曰未承批而避嫌則此啓已停乎翼孝不能對上曰停啓與否速爲仰對翼孝曰然則停啓矣翼孝曰臣姿疎識蔑臺閣之任萬不近似而適値遇災求言之辰冒沒登筵至於李福潤事批旨不下嚴敎荐降臣萬萬悚蹙不知攸措以此情踪何敢晏然請命遞斥臣職上曰勿辭亦勿退待出擧條上曰如有陳勉之語亦爲繼陳也翼孝曰昨日雷異誠非常之災也惟我聖上警惕修省特下求言之敎臣誠欽仰而臣實愚昧不知攸達第今之弊紀綱不振內而臣工有叢脞之憂外而州郡無廉謹之吏此乃殿下過推寬仁之德或欠乾剛之政以至群下惟務姑息專事彌縫臣非以此爲致災之由而當此遇災警畏之時莫若自强請益加勉勵復整紀綱以答天心焉上曰當留意矣出擧條羽逵等曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上上曰不允出擧條羽逵等曰請逆賊尙魯亟施孥戮之典措辭見上上曰不允出擧條羽逵等曰請亟寢秋曹罪人柳師文放釋之命仍令王府設鞫嚴問快正典刑措辭見上上曰亟停勿煩出擧條羽逵等曰請島配罪人李周奭更令王府拿致加刑限己身定配雖有赦典永勿擧論措辭見上上曰何足責亦爲亟停勿煩出擧條羽逵等曰新除授正言金商雨時在忠淸道忠州地請斯速乘馹上來事下諭上曰依啓出擧條羽逵等欲就座上曰求言之時豈可不言而退乎如有新啓繼陳可也羽逵曰無新啓矣上曰亞憲擧措雖極駭然猶有一二語所陳今則竝與此而無之乎蓍東曰臺諫之事極爲寒心矣上曰下位臺諫如有所懷竝以新啓爲之羽逵曰所懷則有之矣上曰然則待新啓畢後爲之喜有曰我殿下憂勤惕厲之聖念無所間斷而皇天之丁寧警告若是諄諄臣實蒙騃莫知其所以然而第伏念聖上一心對越上帝請尤極加勉以爲弭災之方焉上曰當留意矣上曰太草草矣豈可以此一言塞責乎涵曰遇災求言遇災進言豈不是上下交儆之美事而求而無聽用之實進而無匡咈之效則適足爲應文之具而災亦無可弭之道矣殿下每當災異十行絲綸勤勤懇懇必欲聞讜直之論其於恐懼修省之道可謂至矣而第求言之擧必至誠求助然後直言必至於前昨冬雷異之後今春虹貫之時責躬臨軒發言盈亟而卒未聞有措諸實事行之實政然則今日之事臣不敢曰非文具也殿下試思之方寸隱微之中九分用工而一分未純則天心不豫警告丁寧災異之來豈非人主進德修業之機乎殿下欲求消弭之道請先察是心之誠與不誠是政之實與不實以爲轉災爲祥之根本田地焉上曰當留意矣出擧條涵曰國家之設官分職將以代天工而制民治以贊裁成輔相之功焉方今聖明在上治化鼎新淑慝旣別用捨得宜人才之盛雖或遜於古昔亦不可謂全無可觀然而每於言議上認得偏重而不暇及之時政得失民憂國計閭里多愁歎之聲官守無承宣之風而至使宵肝之念獨勞於上臣竊慨之若一向如是不講究民國之務則實惠無以下究而治效不著請令廟堂採訪京外弊瘼之害民病國者各陳矯救之責俾有實效焉上曰依啓出擧條涵曰愛民專係於節用而節用之要莫先於祛奢蓋地之生財自有分限非人之所可恣意濫耗也決矣惟我國俗近年以來文僞日滋侈風漸成匹庶之賤禮節太繁閭巷之間法禁不行自宮室車馬以至服飾器用一未華美則便作羞恥之事或持儉約則輒加鄙吝之目一經婚喪家産蕩盡如是而民安得不貧法安得不紊然車服等物一番營造猶可以更閱幾年歲至於飮食之弊則尤無紀極十家之産銷盡於一飽之需一年之計罄竭於俄頃之費窮極滋味奇巧百出甚至於刻畫物形眩惑人目此所以飮食之費有倍於服玩之侈者也年前髢䯻之禁夬祛近俗之痼弊而至今遵行信如金石朝家崇儉之意此足以兆矣然若或禁之太遽行之無漸則慮或爲擾民之端今宜從尊卑之分定爲品式著成令典如禁髢節目而以三令五申之意稍寬歲月之限使民志預定朝令必信則亦豈無於變之效乎然民庶之觀感在於士夫士夫之觀感在於人君昔我世宗大王憂時俗之侈靡臨朝發歎翼成公臣黃喜仰體聖志他日登筵身着大布朝衣而進曰臣爲百僚倡仍以躬率之意仰勉昭儉之德世宗大王大加稱賞而當日之俗一時丕變殿下如欲祛奢莫若自上伊始古語曰以言敎者訟以身敎者從繼自今請於建極之地亟懋尙儉之德使民庶取則焉上曰亦當留意矣出擧條涵曰國家之所以維持者莫先於廉恥名節國朝以來列聖之培植士夫之修飭務皆以是爲恒物彬彬多可觀矣及至今日人志日偸士風漸乖在於措紳之列者亦多失其操持毁其名檢勢利所在奔走如狂防限至截而踰越無難雖以遭彈之蹤難强之勢一承嚴敎便作節拍必曰分義至嚴處義必不可顧噫嘻此何說也夫分義與處義不可作兩段看人臣事君只有一身此身一失則更將何物以之藉手乎然則處義得宜分義自在其中先正臣李珥之言曰上自大臣下至參奉皆有欲退之心國事可爲人臣有欲退之心則國事若不可爲而先正之言如是者誠以士夫廉節爲國家之紀綱而於此放倒則餘無足觀故耳廉節之有關於人國也如是請於廉恥名節上亟加奬勵以爲挽回世道之要務焉上曰依啓出擧條涵曰爵賞天下之公器而非人之所得私也從古聖王必加難愼惟視材器之能否而不以私恩小惠間其間我殿下御極之初顧惜名器未嘗輕用及至近年漸不如前承傳中批多在公議之外而彼被其寵擢者亦未聞有感激天恩圖報國家自別於他人又況恩典屑越名器太輕得之而不甚爲榮與古人所謂斗升之祿可以鼓舞豪傑者異矣至若庇覆邑倅則繡啓道貶亦不自恤筵駁袖彈便歸空言雖以匹庶言之金玉殆遍於街路貤贈至及於賤隷圖避丁役濫增年甲者十居其半紀綱隳壞軍額耗縮此雖出於遇慶廣惠之盛意而豈若頒以米肉之爲優老之澤亦無損於國體也哉請繼玆以往凡於除拜之際惟視功能之如何而勿以私恩參錯俾無虧損公器之弊焉上曰依啓出擧條涵曰言路者人主之聚會精神開廣聰明以資其治謨政術者也今我殿下容諫之量非不至矣而近年以來讜言直論寥寥無聞平居恒言莫不憂歎於國事而及當言責則率不敢語及衮闕指斥時政是雖巽軟成習直氣消沮而抑由殿下容諫之量猶有所未至而然也近有一種議論又或曰雖欲盡言必不見聽上慮不得於君父下憂見非於時議惴惴焉惟救過目前之不暇此可以觀今日世道而其貽累聖德果何如也臣聞此言不覺中夜撫心惜吾君之致此言也至於臺閣苟究其本爲任不輕而今也言路漸塞故官亦隨卑便作朝臣出六後區處之窠如臣無似亦且濫竽是以君上待以閑司朝廷視之蔑如爭執方張而一付疎蕩之政則無難擧行彈擊雖峻而纔經造化之力便同無故苟如是則安用乎臺閣何憚乎簡書自今以後請恢張言路崇奬直氣俾有匡救之效焉上曰依啓出擧條涵曰朝家之設置法司將以平獄訟禁暴亂以之愛養斯民而第伏聞京兆秋曹之吏以料布之不足所賴而爲生者專靠於決訟奸僞百出侵漁多端較量情債之多少而立落斯辦覘察家産之饒乏而操縱惟意或左右誑誘兩面受賂或前後舞弄一事飜案民牒得準輒見侵奪官紙一出如逢亂離以至向日刑吏之殺越而極矣曾以爲民設法之地而反有虐民呼冤之弊此固萬萬可痛而爲法官者或專昧下輩之作奸一任殘民之疲困不事操切請囑公行非理而得捷者有之以直而抱冤者有之街路之上傳說不美閭巷之間怨讟頗多豈非大可寒心處乎請另擇法官使公明剛直之人得居其職禁戢下隷愛恤平民俾無如前之歎焉上曰依啓出擧條涵曰戎政國之重務世俗以武力之不常用而文事爲致治之具故遂作輕重看然殊不知疆域寧謐然後禮樂可興古人所謂文德必先資於武事者誠至論也惟我國家自壬辰後五衛之戎政益疎元額則多而保戶甚尠丁卒之貧弱莫我邦若也然我國之制凡其需用多靠於軍丁錢布非別般變通之前軍額猝不可減損而至於戎器之修葺卒伍之操練決不可疎忽也明矣目今昇平日久人皆恬嬉以名邑言之戎器之朽鈍已無可言案簿徒憑而名實相左器庫多閉而繕修無人道臣之春秋行巡非不欲按例點檢而惟其預知如此則徒增擾騷而實無奈何故因循廢却已成謬例陰雨之備何若是疎迂耶且況講武又是所不可廢者而我國之俗玩愒成習架牽以過其所停廢已多年所雖緣連歲歉荒而至於今年則八路均豐民生稍蘇久廢之政惟宜及此時修擧而一例停止諸路同然若謂必待屢豐而後始可議爲則來歲之事又何可知而莫大之政將無時可擧耶請另飭列邑軍器之朽敗者葺而新之以爲緩急之用亦令道臣每於巡到時親自檢閱如未整修論罪邑倅至若習操今年則節已晩矣雖不可擧論而自明年以後則苟非大歉循例擧行以示一日不可忘之意焉上曰依啓出擧條涵曰凡此諸條分而言之則一條各有一條之弊而總而論之則莫不受病於紀綱之不立紀綱苟立則民志自定國法乃行天下萬事皆有分限節度而僥倖踰濫之風虛僞苟且之弊無得以參錯於其間此臣所以隨事論列而要其歸則必以紀綱爲總會者也雖然紀綱不在於下而在於上人主一心卽萬化之紀綱請於方寸上先立紀綱以爲致治之本焉上曰當留意矣出擧條羽逵曰荐饑之餘天降康年八路登熟百穀狼戾百年之所罕有故老之所未見此莫非我聖上敬天恤民轉災爲祥之至德隆化也凡在臣民孰不欽仰攢頌而竊惟天之始以警告而致異者仁愛我殿下也終以底豫而召祉者亦惟仁愛我殿下也以殿下克謹天戒敬迓休命之德宜無召災致沴之事而今春虹貫之災方冬轟燁之異又如是荐臻臣誠愚昧終莫曉其致此也伏願殿下勿以底豫之愛少弛泰寧狃安之戒恒以警告之愛益篤恐懼修省之方克享天心以光聖德焉上曰當留意矣出擧條羽逵曰我東本非産金之地而近年以來無處不産起自西北延及畿內鋤耰之民棄業趨利游食之徒聚黨覓貨千百爲群村里喧擾不但耕農之貽害已是可悶亦恐竊發之爲患終非細憂臣謂另飭諸道道臣嚴加禁斷好矣上曰惟在營邑之臣觀勢闊狹之如何矣出擧條蓍東曰遇災警惕進定賓對永助之敎藹然於絲綸之間臣忝居承弼不能出言發謀以仰贊脩省之政而責人則明臣實自愧然臺臣之今日登筵傳啓之外無一言而就座者不可無示警獻納曺喜有推考何如上曰依爲之出擧條上敎涵曰與誰爲近族乎涵曰與前正言尹之鉉爲十一寸矣上曰今始登筵乎涵曰然矣上曰初登筵席生疎則固無足怪而諸條所陳雖近陳談亦多可取今後則更以好說話敷陳官師之規亦務着實也仍敎曰近日臺諫何不詣臺喉院以此意另飭三司此後勿復如前可也仍命退諸臣以次退出